b"\n_START_ARTICLE_\nRegneark\n_START_PARAGRAPH_\nEt regneark (engelsk: spreadsheet) er et computerprogram, som pr\xc3\xa6senterer en 2-dimensionel tabel, hvori der kan indtastes tal eller andre data, og ved hj\xc3\xa6lp af brugerdefinerede formler kan man lave automatiske beregninger med de indtastede data._NEWLINE_Regnearket kan opfattes som et stykke kvadreret papir (hvor tekstbehandling handler om linjeret papir). Her kan man s\xc3\xa5 inddele sit problem i r\xc3\xa6kker og kolonner, inddatere is\xc3\xa6r tal og m\xc3\xa5ske datoer \xe2\x80\x93 og p\xc3\xa5 baggrund heraf foretage enkle beregninger som f.eks. summen af en kolonne, gennemsnit osv._NEWLINE_Der vil ofte ogs\xc3\xa5 v\xc3\xa6re mulighed for mere avancerede funktioner og analyse af data, for eksempel tidsserier, som et regnearksprogram kan fremvise i forskellige grafiske repr\xc3\xa6sentationer, f.eks. s\xc3\xb8jle- og lagkagediagrammer._NEWLINE_Det mest afg\xc3\xb8rende er dog, at man kan \xc3\xa6ndre i sit regneark \xe2\x80\x93 hvorefter der dannes et nyt billede af situationen. Det er is\xc3\xa6r popul\xc3\xa6rt ved konsekvensberegninger._NEWLINE_Regneark distribueres ofte som en del af en kontorautomationsprogrampakke.\n_START_SECTION_\nHistorie\n_START_PARAGRAPH_\nDet f\xc3\xb8rste regneark var VisiCalc som blev udviklet til Apple II i 1979. VisiCalc regnes for den f\xc3\xb8rste egentlige killerapplikation (dvs. et program som er s\xc3\xa5 popul\xc3\xa6rt, at folk vil k\xc3\xb8be en bestemt type computer alene for at bruge programmet), og det var s\xc3\xa5ledes med til at popularisere brugen af mikrocomputere i erhvervslivet. Senere kom VisiCalc ogs\xc3\xa5 til adskillige andre maskintyper, deriblandt IBM-kompatible pc'er._NEWLINE_Regnearket Lotus 1-2-3 fra 1983 blev en killerapplikation for pc'en. Det overtog hurtigt markedet fra VisiCalc og blev det dominerende regneark til MS-DOS gennem en \xc3\xa5rr\xc3\xa6kke. Lotus 1-2-3 var det f\xc3\xb8rste regneark med mulighed for grafiske pr\xc3\xa6sentationer af dataene, men de skulle oprindeligt laves med et selvst\xc3\xa6ndigt program, som ikke kunne udf\xc3\xb8res samtidigt med selve regnearksprogrammet."